सामाजिक शिक्षा र नेपाली विषय पढ्दाखेरी प्रसंगले ऐतिहासिक व्यक्तित्व र घटनाबारे पढाइ हुन्थे। ती कि काठमाडौँका हुन्थे कि भारतवर्षका हुन्थे कि अमेरिका कि अफ्रिकाका। केही त स्वर्ग नर्क माथितिरका पनि हुन्थे। समयक्रममा पढ्दै गएँ, बुझ्दै गएँ। दरबार हत्याकाण्ड, माओवादी जनयुद्ध, दोस्रो जनआन्दोलन, राजतन्त्र अन्त्य, गणतन्त्र स्थापना, भूकम्प, संविधानसभाबाट संविधान जारी, नाकाबन्दी, मधेस आन्दोलनको उत्कर्ष उठान र लज्जास्पद बैठान देखेँ। यी सब घटना नेपालभित्रै भएका थिए भने कतिपय त मेरै वरिपरि भएका थिए।
